Illum, il-Kummissjoni tippreżenta l-valutazzjoni tagħha tal-implimentazzjoni u l-effettività tal-Kodiċi ta' Prattika dwar id-Diżinformazzjoni. Il-valutazzjoni turi li l-Kodiċi wera li huwa strument siewi ħafna, l-ewwel wieħed tat-tip tiegħu madwar id-dinja, u pprovda qafas għal djalogu strutturat bejn il-partijiet ikkonċernati rilevanti biex tiġi żgurata trasparenza akbar tal-politiki tal-pjattaformi kontra d-diżinformazzjoni fi ħdan l-UE. Fl-istess ħin, il-valutazzjoni tenfasizza ċerti nuqqasijiet, prinċipalment minħabba n-natura awtoregolatorja tal-Kodiċi. Fi kliem Věra Jourová, il-Viċi President għall-Valuri u t-Trasparenza: “Il-Kodiċi ta' Prattika wera li l-pjattaformi online u s-settur tar-reklamar kapaċi jagħmlu l-almu tagħhom biex jiġġieldu d-diżinformazzjoni meta jitqiegħdu taħt skrutinju pubbliku. Iżda l-pjattaformi jeħtieġ li jkunu aktar responsabbli u jagħtu kont ta' ħidmiethom; jeħtieġ li jsiru aktar trasparenti. Wasal iż-żmien li mmorru lil hinn mill-miżuri awtoregolatorji. L-Ewropa tinsab fl-aħjar pożizzjoni biex tkun minn ta' quddiem u tipproponi strumenti għal demokrazija aktar reżiljenti u ġusta f'dinja dejjem aktar diġitali." Fi kliem Thierry Breton, il-Kummissarju għas-Suq Intern: "L-organizzazzjoni u s-sigurtà tal-ispazju tal-informazzjoni diġitali tagħna saru prijorità. Il-Kodiċi huwa eżempju ċar ta' kif l-istituzzjonijiet pubbliċi jistgħu jaħdmu b'mod aktar effiċjenti ma' kumpaniji tat-teknoloġija biex iwasslu benefiċċji reali għas-soċjetà tagħna. Dan huwa għodda unika biex l-Ewropa tkun assertiva fid-difiża tal-interessi u l-valuri tagħha. Il-ġlieda kontra d-diżinformazzjoni hija responsabbiltà kondiviża, li s-settur tat-teknoloġija u tar-reklamar irid jassumi bis-sħiħ.” Il-Kummissjoni, megħjuna mill-Grupp ta' Regolaturi Ewropej għas-Servizzi tal-Midja Awdjoviżiva (ERGA), qed taħdem ma' pjattaformi online u assoċjazzjonijiet tar-reklamar biex timmonitorja l-implimentazzjoni effettiva tal-impenji stabbiliti fil-Kodiċi ta' Prattika dwar id-Diżinformazzjoni. Il-valutazzjoni tal-Kodiċi tkopri l-ewwel 12-il xahar ta' operazzjoni tiegħu. Dan wassal għal riżultati pożittivi. B'mod partikolari, żied l-obbligu ta' rendikont u l-iskrutinju pubbliku tal-pjattaformi tal-miżuri meħuda mill-firmatarji biex jiġġieldu d-diżinformazzjoni fi ħdan l-UE. Madankollu, il-kwalità tal-informazzjoni żvelata mill-firmatarji tal-Kodiċi għadha insuffiċjenti u n-nuqqasijiet jillimitaw l-effettività tal-Kodiċi. Il-valutazzjoni identifikat in-nuqqasijiet li ġejjin: Rapporti dwar azzjonijiet meħuda għall-ġlieda kontra d-diżinformazzjoni relatata mal-coronavirus Mindu faqqgħet il-pandemija tal-coronavirus u l- “infodemika”, il-Kummissjoni stabbiliet approċċ Ewropew bilanċjat u komprensiv dwar id-diżinformazzjoni relatata mal-coronavirus fil-Komunikazzjoni Konġunta tal-10 ta' Ġunju 2020 u żammet kuntatt mill-qrib mal-pjattaformi li jaderixxu mal-Kodiċi ta' prattika biex tiżgura li s-salvagwardji tiegħu jiġu applikati b'mod effettiv. Il-pjattaformi wrew li jistgħu jkomplu jtejbu l-prestazzjoni tagħhom, meta mqabbla ma' dak li nkiseb qabel taħt il-Kodiċi. L-azzjonijiet li ttieħdu wasslu għal riżultati konkreti u li jistgħu jitkejlu, jiġifieri żieda fil-prominenza mogħtija lil sorsi awtorevoli ta' informazzjoni, u d-disponibbiltà ta' għodod ġodda għall-utenti biex jivvalutaw b'mod kritiku l-kontenut online u jirrappurtaw abbużi possibbli. Il-kriżi rriżultat ukoll f'żieda fil-kollaborazzjonijiet mar-riċerkaturi u l-verifikaturi tal-fatti u, f'ċerti każijiet, it-tniżżil 'l isfel fil-listi jew it-tneħħija ta' kontenut ivverifikat bħala falz jew qarrieqi u potenzjalment ta' ħsara għas-saħħa tan-nies. Għalhekk, flimkien mal-valutazzjoni tal-Kodiċi ta' Prattika, illum il-Kummissjoni qed tippubblika wkoll l-ewwel rapporti ta' bażi dwar l-azzjonijiet meħuda mill-firmatarji tal-Kodiċi għall-ġlieda kontra informazzjoni falza u qarrieqa relatata mal-coronavirus sal-31 ta' Lulju. Dan jinkludi inizjattivi biex: Il-Kummissjoni se tiġbor, fuq bażi ta' kull xahar, indikaturi speċifiċi mill-pjattaformi biex timmonitorja l-effettività u l-impatt tal-politiki tagħhom fit-trażżin tat-tixrid tad-diżinformazzjoni relatata mal-pandemija tal-coronavirus. Filwaqt li tibni fuq l-azzjonijiet elenkati fil-Komunikazzjoni konġunta, u tindirizza n-nuqqasijiet identifikati fil-valutazzjoni tal-lum tal-Kodiċi, il-Kummissjoni, se twettaq l-approċċ komprensiv tagħha billi sal-aħħar tas-sena, se tippreżenta żewġ inizjattivi komplementari: pjan ta' Azzjoni Ewropew għad-Demokrazija u pakkett dwar l-Att dwar is-Servizzi Diġitali. Dawn se jkomplu jsaħħu l-ħidma tal-UE biex tiġġieled id-diżinformazzjoni u biex tadatta għat-theddid u l-manipulazzjonijiet li qed jevolvu, tappoġġa l-midja ħielsa u indipendenti, tirregola aħjar l-ispazju tal-informazzjoni diġitali u taġġorna r-regoli bażiċi għas-servizzi kollha tal-internet. Konsultazzjoni pubblika dwar tal-ewwel għadha għaddejja sal-15 ta' Settembru filwaqt li l-konsultazzjoni dwar tal-aħħar intemmet aktar kmieni din il-ġimgħa. Il-kuntest Il-valutazzjoni ppubblikata llum twassal għal punt ta' azzjoni speċifiku tal-Pjan ta' Azzjoni kontra d-Diżinformazzjoni ta' Diċembru 2018, li inkariga lill-Kummissjoni biex twettaq valutazzjoni komprensiva tal-Kodiċi fil-konklużjoni tal-perjodu inizjali ta' applikazzjoni tiegħu ta' 12-il xahar. Il-firmatarji tal-pjattaformi online għall-Kodiċi (Google, Facebook, Twitter, Microsoft, Mozilla u, minn Ġunju 2020, TikTok) impenjaw ruħhom li jistabbilixxu politiki mmirati lejn: (1) it-tnaqqis tal-opportunitajiet għall-kollokamenti ta' reklamar u tal-inċentivi ekonomiċi għall-atturi li jxerrdu d-diżinformazzjoni online, (2) it-tisħiħ tat-trasparenza tar-reklamar politiku, billi jiġu ttikkettati reklami politiċi u billi jiġu pprovduti repożitorji li fihom jistgħu jsiru tfittxijiet għal dawn ir-reklami, (3) tittieħed azzjoni kontra, u tiġi żvelata informazzjoni dwar l-użu minn atturi malizzjużi ta' tekniki manipulattivi fuq is-servizzi tal-pjattaformi mfassla biex iżidu b'mod artifiċjali t-tixrid ta' informazzjoni online u jippermettu li ċerta narrattiva falza tinxtered b'mod virali, (4) l-istabbiliment ta' karatteristiċi teknoloġiċi li jagħtu prominenza lil informazzjoni affidabbli, sabiex l-utenti jkollhom aktar strumenti u għodod biex jivvalutaw b'mod kritiku l-kontenut li jaċċessaw online, u (5) l-involviment f'attivitajiet kollaborattivi mal-verifikaturi tal-fatti u l-komunità tar-riċerka, inklużi inizjattivi tal-litteriżmu medjatiku. Il-kodiċi talab lill-firmatarji, li jinkludu wkoll assoċjazzjonijiet kummerċjali li jirrappreżentaw l-industrija tar-reklamar, biex jirrappurtaw dwar l-implimentazzjoni tal-impenji tagħhom, abbażi ta' rapporti annwali ta' awtovalutazzjoni, u biex jikkooperaw mal-Kummissjoni fil-valutazzjoni tal-Kodiċi. Il-valutazzjoni ppubblikata llum tqis dawn ir-rapporti annwali ta' awtovalutazzjoni, studju mwettaq minn konsulenza indipendenti, Valdani, Vicari and Associates, rapport ta' monitoraġġ imwettaq mill-Grupp ta' Regolaturi Ewropej għas-Servizzi tal-Midja Awdjoviżiva (ERGA), u r-rapport tal-Kummissjoni dwar l-elezzjonijiet tal-2019. Aktar informazzjoni Il-Kodiċi ta' Prattika kontra d-Diżinformazzjoni Il-Pjan ta' Azzjoni kontra d-Diżinformazzjoni tal-2018 Il-Komunikazzjoni Konġunta – Nindirizzaw id-diżinformazzjoni dwar il-COVID-19: x'inhuma l-fatti Il-ġlieda kontra d-diżinformazzjoni matul il-pandemija tal-coronavirus Skeda informattiva Is-sit web kontra d-diżinformazzjoni msejjaħ EU vs Disinfo – https://euvsdisinfo.eu/think-before-you-share/ L-Osservatorju Ewropew tal-Midja Diġitali